Nakajima A1N

Το Nakajima A1N (ονομασία του Ιαπωνικού Αυτοκρατορικού Ναυτικού: «Μαχητικό των Αεροπλανοφόρων Τύπου 3») ήταν μονοκινητήριο διπλάνο μαχητικό που εντάχθηκε σε υπηρεσία στα τέλη της δεκαετίας του 1920. Ήταν μία εκδοχή του βρετανικού Gloster Gambet που παρήχθη  κατόπιν αδείας στην Ιαπωνία. Κατασκευάστηκαν περίπου 150 μονάδες.

Σχεδιασμός και ανάπτυξη
Το 1926 αποφασίστηκε η αντικατάσταση των μαχητικών Mitsubishi 1MF του Ναυτικού και έτσι ζητήθηκε από τις εταιρείες Nakajima, Mitsubishi και Aichi να υποβάλλουν προτάσεις.

Η Nakajima αγόρασε άδεια παραγωγής του μαχητικού Gambet από τη βρετανική Gloster Aircraft Company. Το Gambet είχε αναπτυχθεί με ίδιους πόρους της Gloster και ήταν μία παραλλαγή του μαχητικού Gloster Gamecock κατάλληλα τροποποιημένη ώστε να μπορεί να επιχειρεί από αεροπλανοφόρα. Επρόκειτο για ένα μονοθέσιο διπλάνο μαχητικό ξύλινης κατασκευής που προωθούνταν από αστεροειδή κινητήρα. Ήταν παρόμοιο με το Gamecock, αλλά είχε πτέρυγες μεγαλύτερου εκπετάσματος, άγκιστρο που του επέτρεπε την προσνήωση σε αεροπλανοφόρα καθώς και άλλες τροποποιήσεις. Η Gloster κατασκεύασε το πρωτότυπο Gambet, που πραγματοποίησε την πρώτη του πτήση στις 12 Δεκεμβρίου 1927.

Το συγκεκριμένο αεροσκάφος στάλθηκε στην Ιαπωνία στις αρχές του 1928. Εκεί πραγματοποιήθηκαν ορισμένες τροποποιήσεις και χρησιμοποιήθηκε ο κινητήρας Bristol Jupiter, ο οποίος επίσης κατασκευάζονταν από τη Nakajima κατόπιν αδείας.
Ακολούθησαν οι συγκριτικές δοκιμές απέναντι στις ανταγωνιστικές προτάσεις της Aichi και της Mitsubishi. Το Gambet ήταν πιο ευέλικτο σε σύγκριση με τον ανταγωνισμό ενώ ταυτόχρονα αποδείχθηκε σταθερή πλατφόρμα μεταφοράς οπλισμού. Κατόπιν τούτον τον Απρίλιο του 1929 επιλέχθηκε από το Ναυτικό και εντάχθηκε σε παραγωγή ως Α1Ν.

Κατασκευάστηκαν πενήντα αεροσκάφη της αρχικής έκδοσης Α1Ν1 ενώ στη συνέχεια ακολούθησαν εκατό περίπου από τα αναβαθμισμένα Α1Ν2 που διέθεταν τον κινητήρα  Nakajima Kotobuki 2 των 450 hp. Η παραγωγή τερματίστηκε το 1932.

Επιχειρησιακή ιστορία
Τα πρώτα A1N1 εντάχθηκαν σε υπηρεσία το 1929, αντικαθιστώντας τα μαχητικά 1MF. Με τα Nakajima εξοπλίστηκαν τα σμήνη των αεροπλανοφόρων Hōshō, Akagi, Kaga και Ryūjō. Τα βελτιωμένα A1N2 άρχισαν να εντάσσονται σε υπηρεσία το επόμενο έτος.

Στις 22 Φεβρουαρίου 1932 Α1Ν των αεροπλανοφόρων Hōshō και Kaga πέτυχαν την πρώτη εναέρια νίκη στην ιστορία του Αυτοκρατορικού Ναυτικού όταν κατάφεραν να καταρρίψουν ένα κινέζικο Boeing P-12. Στις 26 Φεβρουαρίου του ίδιου έτους σχηματισμός δεκαπέντε Α1Ν και Mitsubishi B1M επιτέθηκε σε αεροπορική βάση στο Χανγκτσόου και στην αερομαχία που επακολούθησε κατάφεραν να καταρρίψουν τουλάχιστον ένα Junkers K 47. Τα παραπάνω περιστατικά έλαβαν χώρα στο πλαίσιο του λεγόμενου «επεισοδίου της Σαγκάης» που έλαβε χώρα στην ομώνυμη πόλη στις αρχές του 1932.

Τα A1N παρέμειναν σε υπηρεσία μέχρι το 1935, οπότε και ξεκίνησε η αντικατάστασή τους από τα Nakajima A2N.

Εκδόσεις
Gloster Gambet
Ένα πρωτότυπο που κατασκεύασε η Gloster Aircraft Company στο Ηνωμένο Βασίλειο για τους Ιάπωνες. Προωθούνταν από αστεροειδή κινητήρα Bristol Jupiter VI των 420 hp.

Nakajima A1N1
Πρώτη έκδοση παραγωγής. Κατασκευάζονταν κατόπιν αδείας στην Ιαπωνία και προωθούνταν από μία εκδοχή του Jupiter VI που επίσης παράγονταν κατόπιν αδείας στην Ιαπωνία.

Nakajima A1N2
Βελτιωμένη έκδοση με κινητήρα Nakajima Kotobuki 2 των 450 hp.

Χρήστες
 Ιαπωνία
 Αεροπορική Υπηρεσία του Ιαπωνικού Αυτοκρατορικού Ναυτικού

Δείτε επίσης

 Αεροσκάφη που σχετίζονται με την ανάπτυξη του Α1Ν
 Gloster Gamecock

 Κατάλογοι
 Κατάλογος μαχητικών αεροσκαφών

Παραπομπές

Εξωτερικοί σύνδεσμοι


A1N
Κατηγορία:Αεροσκάφη ναυτικής αεροπορίας
Κατηγορία:Μαχητικά αεροσκάφη
Κατηγορία:Αεροσκάφη του Μεσοπολέμου
Κατηγορία:Εμβολοκινητήρια στρατιωτικά αεροσκάφη